**למה קשה לי לסלוח?!**

**פתיח**-

* קוראים את השיר:

**אני מוכן
לא לאכול שוקולד,
אני מוכן
שלא יקנו לי צעצועים.
אני מוכן
שלא ירשו לי לצאת לשחק,
אני מוכן אפילו
לקבל מכות.
העיקר
לא לבקש
סליחה.** (יהודה אטלס)

****

רגע לשיח:

* מדוע לדעתכם הוא מוכן להפסיד כל כך הרבה רק לא לבקש סליחה?
* האם אתם מזדהים אתו?
* האם גם לכם קשה לבקש סליחה? למה?
* האם קשה לכם גם לסלוח. האם יש קשר בין השניים?

**אפשרות א:**

* מפזרים מקרים בהם אנו צריכים לסלוח או לבקש סליחה ממישהו.
* על כל משתתף להצביע על מקרה אחד בו הוא לא היה מסכים לסלוח או לבקש סליחה:
* פגעתי במורה למרות שבכלל לא התכוונתי. המנהל אמר שאם לא אבקש סליחה ישעו אותי.
* תפסתי את חבר שלי משקר לי.
* חברה טובה העדיפה לצאת לסרט ולא לעזור לי כשממש הייתי צריכה אותה.
* חברה טובה צחקה עליי בווטצאפ עם חברה אחרת אבל בטעות שלחה אליי את ההודעה.
* למישהו קרה פעם מקרה דומה? ספר לנו!

**אפשרות ב:**

* מטילים קוביה ועונים על השאלה שיצאה:
1. על מה אני לא מוכן לבקש סליחה
2. מקרה שנפגעתי ולא סלחתי
3. מקרה שלא הסכמתי לבקש סליחה
4. מקרה שסלחתי אבל לא שכחתי
5. אני לא סולח לעצמי על...
6. מקרה שפגעתי במישהו אחר ולא הסכימו לסלוח לי.

**לימוד - תלמוד בבלי מסכת תענית דף כ’ ע”א**

 **תַּלְמוּד בָּבְלִי**: הוא אחד משני ה[תלמודים](https://he.wikipedia.org/wiki/%D7%AA%D7%9C%D7%9E%D7%95%D7%93) המפרטים את הגותם ה[הלכתית](https://he.wikipedia.org/wiki/%D7%94%D7%9C%D7%9B%D7%94) וה[אגדית](https://he.wikipedia.org/wiki/%D7%90%D7%92%D7%93%D7%94_%28%D7%99%D7%94%D7%93%D7%95%D7%AA%29) המרכזית של חכמי [ישראל](https://he.wikipedia.org/wiki/%D7%99%D7%94%D7%95%D7%93%D7%99%D7%9D) בבבל

 ובארץ ישראל,על המשנה. נערך בשנת 400 לספירה בקירוב.

 **רבי אלעזר בן רבי שמעון בר יוחאי**: תנא, דור חמישי חי בארץ ישראל בתקופתו של רבי יהודה הנשיא.

 תנאים : חכמי ישראל שדבריהם השתמרו במשנה, עד המאה ה- 3 לספירה.

למידה מתפתחת:

**מעשה שבא רבי אלעזר בן רבי שמעון ממגדל גדור**

**מבית רבו, והיה רכוב על החמור, ומטייל על שפת הנהר. ושמח שמחה גדולה, (...).**

* איזה מילה מסתתרת בשם המקום? על מה זה מעיד?
* מדוע רבי אלעזר שמח?
* איזו תמונה מצטיירת לנו בתחילת הסיפור?

**נזדמן לו אדם אחד שהיה מכוער ביותר.**

* מה הכוונה לדעתכם במכוער ביותר?

**אמר לו: שלום עליך רבי! ולא החזיר לו.**

* מדוע הרב אינו מחזיר לו שלום?

**אמר לו רבי אלעזר: ריקה (טיפש-כלי ריק), כמה מכוער אותו האיש! שמא כל בני עירך מכוערין כמותך?!**

* נסחו את דבריו במילים שלכם.

**אמר לו: איני יודע, אלא לך ואמור לאומן שעשאני "כמה מכוער כלי זה שעשית".**

* מיהו האומן? מדוע המכוער מפנה את הרב לשאול אותו?

**כיון שידע רבי אלעזר בעצמו שחטא,**

**ירד מן החמור ונשטח לפניו,**

**ואמר לו: נעניתי לך, מחול לי!**

* מה המשמעות של הירידה מהחמור?

**אמר לו: איני מוחל לך עד שתלך לאומן שעשאני ואמור לו: "כמה מכוער כלי זה שעשית".**

**היה רבי אלעזר מטייל אחריו, עד שהגיע לעירו של אותו האיש.**

* מה לדעתכם יקרה עכשיו?

**(מקפלים את הדף)**

**יצאו בני עירו לקראתו,**

**והיו אומרים לו: שלום עליך רבי רבי, מורי מורי!**

**אמר להם האיש: למי אתם קורין "רבי" "רבי"?**

**אמרו לו: לזה שמטייל אחריך.**

**אמר להם: אם זה רבי - אל ירבו כמותו בישראל!**

**אמרו לו: מפני מה?**

**אמר להם: כך וכך עשה לי.**

**אמרו לו: אף על פי כן, מחול לו, שאדם גדול בתורה הוא.**

**אמר להם: בשבילכם הריני מוחל לו. ובלבד שלא יהא רגיל לעשות כן.**

* המכוער מוכן לסלוח עם תוספת תנאי- האם זו סליחה אמיתית לדעתכם?

**מיד נכנס רבי אלעזר בן רבי שמעון ודרש: 'לעולם יהא אדם רך כקנה, ואל יהא קשה כארז'.**

* מהו הקנה ומהו הארז לדעתכם?
* רבי אלעזר הוא רב גדול באותה תקופה ואילו כאן הוא מוצג באור מאוד שלילי - מדוע חז"ל בכל זאת מספרים לנו את הסיפור הזה?
* מה אנו צריכים ללמוד ממנו לדעתכם?
* הרמב"ם מגדיר את תהליך אמירת הסליחה - קוראים את הקטע של הרמב"ם (עדיף שאתם תקראו בכדי שזה ישמע נכון וטוב)

**עבירות שבין אדם לחברו – אינו מחול לו לעולם עד שיתן לחברו מה שהוא חייב לו וירצה אותו.**

**אפילו לא הקניט [העליב] את חברו אלא בדברים, צריך לפייסו ולהתחנן בפניו עד שימחל לו.**

**אם לא רצה חברו למחול לו- מביא לו שלושה חברים שיבקשו ממנו למחול.**

**אם לא הקשיב להם מביא עוד שלושה חברים.**

**אם לא הקשיב להם מביא עוד שלושה.**

**אם לא רצה למחול –מניחו והולך לו וזה שלא מחל הוא החוטא.**

**אסור לאדם להיות אכזרי ולא להתפייס אלא יהא נוח לרצות וקשה לכעוס**

**ובשעה שמבקש ממנו החוטא למחול – מוחל בלב שלם ובנפש חפצה**

 (מעובד על פי : רמב"ם , הלכות תשובה פ"ב)

רגע לשיח:

* מדוע לדעתכם התהליך כל כך ארוך ומול עדים?
* הרמב"ם בעצם מחייב אותנו לסלוח לאדם אם קיים את כל התהליך. האם אפשר לחייב אדם לסלוח?
* האם אתם מסכימים עם דעתו.

**אסיף:**

**אפשרות א:**

* קוראים את הקטע האחרון שלקוח מתוך תפילה שמע שעל המיטה :

**רִבּוֹנוֹ שֶׁל עוֹלָם הֲרֵֽינִי מוֹחֵל לְכָל-מִי שֶׁהִכְעִיס וְהִקְנִיט אוֹתִי אוֹ שֶׁחָטָא כְּנֶגְדִּי בֵּין בְּגוּפִי בֵּין בְּמָמוֹנִי בֵּין בִּכְבוֹדִי בֵּין בְּכָל אֲשֶׁר לִי בֵּין בְּאֹֽנֶס בֵּין בְּרָצוֹן בֵּין בְּשׁוֹגֵג בֵּין בְּמֵזִיד בֵּין בְּדִבּוּר בֵּין בְּמַעֲשֶׂה בֵּין בְּגִלְגּוּל זֶה בֵּין בְּגִלְגּוּל אַחֵר לְכָל-בֶּן-אָדָם וְלֹא יֵעָנֵשׁ שׁוּם אָדָם בְּסִיבָּתִי...**  (מתוך קריאת שמע שעל המיטה)

 רגע לשיח:

* התפילה נאמרת לפני שינה- מדוע לדעתכם?
* האם אתם מסוגלים לומר אותה כל ערב ובאמת להתכוון אליה?
* איך יראה בית ספר שלנו אם נדע לבקש סליחה ולסלוח?
* כל אחד מקבל פתק קטן בו הוא מבקש סליחה ממישהו (אבא, אמא, חבר...) הוא יכול לתת אותו או לשמור לעצמו.

**אפשרות ב:**

* כל אחד מקבל שלושה פתקים רושם לעצמו:
1. משהו שאני סולח לעצמי.
2. משהו שאני סולח לאדם אחר שפגע בי גם אם הוא לא ביקש.
3. משהו שאני מבקש סליחה ממשהו אחר (משפחה, חברים ועוד...)
* **סיכום ה”פ.ל.א “**
* ב**פתיח** קראנו שיר על ילד שלא מוכן בשום אופן לבקש סליחה,

 בררנו עם עצמנו מתי לנו קשה לבקש סליחה ולסלוח.

* ב**לימוד** פגשנו את רבי אלעזר המבקש סליחה ואת הרמב"ם.
* וב**אסיף** סלחנו לעצמנו ולאחרים.
* סבב- תובנה שאני יוצא מהשיח הזה

**סיכום**

אנו בעיצומם של עשרת ימי תשובה- אלו עשרת הימים בין ראש השנה ליום כיפור- ימים אלה מכוונים לעשיית חשבון נפש, בחינת המעשים שלנו ובחינת הקשרים שלנו עם בני האדם וכמו שאומר הרמב"ם הקב"ה לא יסלח לחטאינו עד שלא נבקש סליחה מחברינו.

לכן עלינו לבדוק למי אנחנו חייבים התנצלות על מעשה שעשינו, זה הזמן לבקש סליחה, לסלוח לחברים/משפחה ומי יודע אולי נחדש קשרים מהעבר שהופסקו- "כל עוד הנר דולק ניתן לתקן"...